**Οι Εγκλίσεις στον λόγο**

**Θεωρία - Αναλυτική παρουσίαση**

1. **Ποιες είναι οι Εγκλίσεις και τι δηλώνουν στις Κύριες προτάσεις;**

**α) Οριστική:**δηλώνει το πραγματικό, το βέβαιο, το δυνατό, το πιθανό (θα + οριστική παρελθοντικού χρόνου – δυνητική οριστική), την παράκληση  (να + οριστική παρελθοντικού χρόνου) ή την ευχή.

* **Άρνηση: δεν**(εκτός από την περίπτωση **της ευχής** όπου έχουμε **μη ή μην**)

**Π.χ.** Τα παιδιά **παίζουν** στον κήπο. (πραγματικό)

Σε λίγες ώρες, **θα ανακοινωθούν** τα αποτελέσματα των εξετάσεων. (βέβαιο)

**Θα ήμουν** χαρούμενος. (δυνατό)

**Θα έπεσε** σε κίνηση. (πιθανό)

**Μακάρι να είχα ακούσει** τη συμβουλή σου. (ευχή)

**Βάζεις**ένα χεράκι να τελειώσουμε πιο γρήγορα; (παράκληση)

**β) Υποτακτική:** δηλώνει το ενδεχόμενο, προτροπή/αποτροπή, ευχή, επιθυμία, παραχώρηση, απορία ή απορία μαζί με  αρνητική συναισθηματική φόρτιση, προσταγή

* **Άρνηση: μη ή μην**

**Π.χ. Να προσέχεις**στον δρόμο! (προτροπή)

**Ας μην είμαστε**τόσο απαισιόδοξοι. (αποτροπή)

**Ίσως**μια μέρα**καταλάβεις** πόσο άδικα μου φέρθηκες… (πιθανό)

**Να έρχεστε** πιο συχνά **να**σας **βλέπουμε** από κοντά! (επιθυμία)

**Να παρέμβω**λίγο στη συζήτησή σας; (παραχώρηση)

**Να ρωτήσω**κάτι; (απορία)

**Μα να προσποιείται** τον καλό και **να** με **υπονομεύει** πίσω από την πλάτη μου; (απορία που εκφράζει μαζί παράπονο/απογοήτευση)

**Να έχετε**υγεία και ευτυχία! (ευχή)

**Μην**του**δώσεις**καμία σημασία! (προσταγή)

**γ) Προστακτική:** δηλώνει προσταγή, απαγόρευση παράκληση, παραχώρηση, προτροπή/αποτροπή, ευχή/ κατάρα, επίμονη ενέργεια

* **Άρνηση:** Για την άρνηση στην Προστακτική χρησιμοποιούμε το αρνητικό μόριο **μη/μην + υποτακτική**

**Π.χ. Σταμάτα**πια! (προσταγή)

**Μην** την **αφήνεις**να σε καταδυναστεύει.(απαγόρευση)

**Επίτρεψέ μου** να σου μιλήσω. (παράκληση)

**Δώσε**τόπο στην οργή… (παραχώρηση)

**Έχε**θάρρος στη ζωή! (προτροπή)

**Φτάσε** όπου δεν μπορείς! (ευχή)\*

**Πες πες** κάτι θα μείνει… (επίμονη ενέργεια)

\*Απόφθεγμα του Νίκου Καζαντζάκη υπό μορφήν ευχής

1. **Προτάσεις κρίσεως, προτάσεις επιθυμίας και Δευτερεύουσες προτάσεις.**

Οι Κύριες προτάσεις διακρίνονται, **σύμφωνα με την** **εκφορά του νοήματος,** σε προτάσεις κρίσεως και προτάσεις επιθυμίας. **Οι προτάσεις κρίσεως** εκφέρονται με την **Οριστική** και **οι προτάσεις επιθυμίας** **με την Υποτακτική** **και την Προστακτική.**

**Στις Δευτερεύουσες προτάσεις** οι Εγκλίσεις υπηρετούν **την εκφορά του νοήματος**αλλά και**την τροπικότητα** (βλ. παρακάτω).

1. **Τροπικότητα**

Τα τελευταία χρόνια, εισήχθη ένας νέος όρος από τον χώρο της Γλωσσολογίας, η **τροπικότητα.**Εισηγητής του όρου αυτού είναι **ο Lyons,** ο οποίος αντιμετώπιζε τις προτάσεις στη γλώσσα ως **λεκτικές δράσεις. Ο τρόπος** (η στάση) **αντιμετώπισης του λογικού νοήματος** κάθε πρότασης **από τον ομιλητή**, συνιστά τη διαφορετική κάθε φορά τροπικότητα, η οποία **γραμματικοποιείται**στην ελληνική γλώσσα **με τις Εγκλίσεις.**

Υπάρχουν **δύο μορφές τροπικότητας** που καλύπτουν **ένα ευρύ φάσμα τρόπων** (στάσεων) απέναντι στο νόημα:

* **Η επιστημική τροπικότητα** η οποία δηλώνει **τη βεβαιότητα ή την υπόθεση** κι ανάμεσα τους **τη δυνατότητα και την πιθανότητα.** Η **βεβαιότητα** εκφράζεται με την απλή Οριστική, η υπόθεση με τη μορφή να/ ας/ έτσι και + Οριστική, η **δυνατότητα** με τη δυνητική Οριστική θα + Οριστική παρελθοντικού χρόνου ή ίσως/ μπορεί + Υποτακτική και η **πιθανότητα** με τη δυνητική Οριστική ή με τη μορφή πρέπει + Υποτακτική.
* **Η δεοντική τροπικότητα** η οποία δηλώνει **την αναγκαιότητα ή την επιθυμία**κι ανάμεσά τους **την ευχή και την πρόθεση** εκφράζεται με την Υποτακτική και την Προστακτική. Για να δηλωθεί η πρόθεση, προηγούνται στον λόγο ρήματα που δηλώνουν πρόθεση: σκοπεύω/ στοχεύω/ λέω + Υποτακτική.

***Η τροπικότητα γραμματικοποιείται μέσω των Εγκλίσεων, αλλά λεξικοποιείται με άπειρους συνδυασμούς λεκτικών τύπων, όπως επιθετικών προσδιορισμών, επιρρημάτων, εμπρόθετων προσδιορισμών, μορίων, κ.ο.κ.***

**Για παράδειγμα, στην πρόταση:**

Σε λίγες ώρες, **θα ανακοινωθούν** τα αποτελέσματα των εξετάσεων. Η στάση του ομιλητή (τροπικότητα) απέναντι στην προοπτική της ανακοίνωσης των αποτελεσμάτων είναι **στάση βεβαιότητας** που εκφράζεται με την Οριστική.

Αν, όμως, προσθέσουμε τον παρακάτω **εμπρόθετο προσδιορισμό…**

Σε λίγες ώρες, **εκτός απροόπτου,** **θα ανακοινωθούν** τα αποτελέσματα των εξετάσεων.

Ο εμπρόθετος προσδιορισμός (εκτός απροόπτου) **μετριάζει τη βεβαιότητα** του ομιλητή.

1. **Εγκλίσεις και Δευτερεύουσες προτάσεις:**

**Ονοματικές:**

* **Ειδικές:**Εκφέρονται με Οριστική ή Δυνητική Οριστική (άποψη/ κρίση/γνώμη)
* **Βουλητικές:** Εκφέρονται με Υποτακτική (βούληση/ επιθυμία)
* **Ενδοιαστικές:** Εκφέρονται με Υποτακτική (δισταγμός/ ενδοιασμός/ φόβος)
* **Ονοματικές Αναφορικές:** Εκφέρονται με Οριστική και Υποτακτική
* **Πλάγιες ερωτηματικές προτάσεις:** Εκφέρονται και με Οριστική και με Υποτακτική

**Επιρρηματικές:**

* **Αιτιολογικές:** Εκφέρονται με Οριστική (αιτία)
* **Εναντιωματικές ή Παραχωρητικές:** Εκφέρονται με Οριστική και με Υποτακτική (εναντίωση/ παραχώρηση)
* **Συμπερασματικές:** Εκφέρονται με Υποτακτική (συμπέρασμα)
* **Τελικές:**Εκφέρονται με Υποτακτική (σκοπός)
* **Χρονικές:**Εκφέρονται και με Οριστική και με Υποτακτική
* **Επιρρηματικές Αναφορικές:** Εκφέρονται και με Οριστική και με Υποτακτική

**Οι Υποθετικοί λόγοι διακρίνονται σε:**

* Αυτούς που εκφράζουν **το πραγματικό ή τη βεβαιότητα:**

**Υ:**Αν + Οριστική παροντικού χρόνου

**Α:** Οποιαδήποτε Έγκλιση

**Π.χ. Αν βρίσκεις νόημα, κάνε το.**

**Π.χ.** **Αν με ακούσεις**, **θα τα καταφέρεις.**

* Αυτούς που εκφράζουν το **μη πραγματικό/ αντίθετο του πραγματικού ή την απλή σκέψη:**

**Υ:**Αν + Οριστική παρελθοντικού χρόνου

**Α:** Δυνητική Οριστική

**Π.χ.** **Αν πήγαινες** νωρίτερα, **θα έβρισκες εισιτήρια.**

Εκφράζει αυτό που δεν πραγματοποιήθηκε ούτε θα πραγματοποιηθεί, το μη πραγματικό και μη πραγματοποιήσιμο. Νοηματικά αποπνέει μία αίσθηση παρατήρησης κι επίπληξης.

**Αν είχες πάει** νωρίτερα, **θα είχες βρει εισιτήρια**.

Εκφράζει αυτό που δεν πραγματοποιήθηκε ούτε θα πραγματοποιηθεί, το μη πραγματικό και μη πραγματοποιήσιμο. Νοηματικά διαφέρει από τον προηγούμενο υποθετικό λόγο, καθώς αποπνέει μία αίσθηση συγκατάβασης και κατανόησης.

**Αν ήμουν** στη θέση σου, **θα του μιλούσα.**

Απλή σκέψη

* Αυτούς που εκφράζουν **το προσδοκώμενο ή επαναλαμβανόμενο.**

**Υ:** Αν + Υποτακτική

**Α:** Υποτακτική και Προστακτική για το προσδοκώμενο/ Οριστική για το επαναλαμβανόμενο

**Π.χ. Αν ζητήσει** συγγνώμη, **να τη δεχτείς/ δέξου την.**(προσδοκία)

Εκφράζει κάτι που προσδοκούμε να γίνει η υπόθεση και η απόδοση συμπληρώνει αυτή την προσδοκία με μία προτροπή.

**Π.χ.** **Αν φάει**πολύ το βράδυ**, τον πιάνει**το στομάχι του. (επανάληψη)

Κάθε φορά που τρώει πολύ το βράδυ, τον πιάνει το στομάχι του.

**Στους Υποθετικούς λόγους, οι Εγκλίσεις φανερώνουν ένα μεγάλο εύρος σημασιών, πάντα, όμως, σε συνεργασία με τις ρηματικές επιλογές.**

1. **Εγκλίσεις και συνθήκες επικοινωνίας.**

**Οι κοινωνικές συνθήκες** επηρεάζουν σε μεγάλο βαθμό τις μορφοσυντακτικές επιλογές. Κατά την περίοδο της πανδημίας, οι πρωτόγνωρες κοινωνικές συνθήκες απαίτησαν **λεκτικές δράσεις** που θα έδιναν έμφαση στην **καθολικότητα,** **τη συνεργασία** αλλά και **τη βεβαιότητα** ότι τα μέτρα αυτά **είναι αναγκαία** για την πρόληψη και την αντιμετώπιση της υγειονομικής αυτής κρίσης.

Γι’ αυτό επιλέχθηκε επικοινωνιακά **η Οριστική** που δηλώνει ότι αυτό που λέγεται, λέγεται **με βεβαιότητα,** το [**α’ πληθυντικό πρόσωπο,**](https://filologika.gr/lykio/g-lykiou/genikis-pedias/neoelliniki-glossa/rhmatika-proswpa/) ώστε να τονιστεί **η καθολικότητα του προβλήματος**(ένα πρόβλημα που μας αφορά όλους) και να αποφευχθεί το β’ πληθυντικό της Υποτακτικής ή Προστακτικής που συμβουλεύει/ προτρέπει, αλλά **«δείχνει τους άλλους»** και μπορεί να λειτουργούσε διχαστικά ή τα μόρια**να/ας**που θα αποδυνάμωναν ίσως την αναγκαιότητα της λήψης μέτρων. **Η** **εστίαση** βρίσκεται στις λέξεις που έπονται (σπίτι, ασφαλείς, αποστάσεις, μάσκες), οι οποίες είναι **δηλωτικές** της **κοινωνικής αποστασιοποίησης**ως αναγκαίου μέτρου για την αποφυγή της διασποράς του ιού.

* **Μένουμε σπίτι**
* **Μένουμε ασφαλείς**
* **Τηρούμε τις αποστάσεις**
* **Φοράμε τις μάσκες μας**

1. **Οι Εγκλίσεις ως κειμενικός δείκτης στην Ποίηση:**

Οι Εγκλίσεις στην Ποίηση δεν ακολουθούν την αυστηρότητα των κανόνων της γραμματικής κατά γράμμα. Εδώ, τον πρώτο λόγο έχουν το συναίσθημα και η δημιουργικότητα του ποιητή, καθώς με αυτά συνθέτει στοιχεία διαφορετικά μεταξύ τους **σε σύνολο** **συνεκτικό εσωτερικά και αρμονικό.** Όλα τα στοιχεία **συμπράττουν,**για να υπηρετήσουν την πρόθεση του ποιητή. Ο λόγος γίνεται εύπλαστος και κάθε παρέκκλιση γίνεται, ίσως, η αφορμή για περαιτέρω **νοηματική διερεύνηση** και **διεύρυνση.**

Στην αγκαλιά μου κι απόψε σαν άστρο **κοιμήσου**

**Δεν απομένει** στον κόσμο ελπίδα καμιά

Τώρα που η νύχτα **κεντά**με φιλιά το κορμί σου

Μέτρα τον πόνο κι **άσε**με μόνο στην ερημιά

**Αν θυμηθείς** τ’ όνειρό μου,

**σε περιμένω**να’ ρθεις

Μ’ ένα τραγούδι του δρόμου **να’ ρθεις** όνειρό μου

Το καλοκαίρι που λάμπει τ’ αστέρι με φως **να ντυθείς**

Με φως **να ντυθείς.**

[***Ν. Γκάτσος – Μ. Θεοδωράκης, Αν θυμηθείς τ’ όνειρό μου***](https://www.youtube.com/watch?v=VfsSIayrtNY)

Κάθε στίχος **ισοδυναμεί και με μία διαφορετική Έγκλιση** σε αυτό το ποίημα. Μία εναλλαγή ανάμεσα **στην παράκληση** (κοιμήσου, άσε) και **τη βεβαιότητα** (δεν απομένει) κι ίσως **το πραγματικό**, έτσι όπως **το φαντάζεται** ο ποιητής (κεντά), και όλες αυτές οι σκέψεις καταλήγουν σε **μία υπόθεση** που καταθέτει τη βαθύτερη, τελικά, **προσδοκία** της ψυχής του και, συνάμα, αφήνει να εννοηθεί το ενδεχόμενο της **επανάληψης** (αν θυμηθείς τ’ όνειρό μου, σε περιμένω να’ ρθεις – κάθε φορά που θα θυμάσαι τ’ όνειρό μου, εγώ θα σε περιμένω να’ ρθεις). Κι αφού έχει εκφράσει τη **βαθύτερη επιθυμία του** μ’ ένα «αν», αφήνοντας την ελευθερία της ενθύμησης – πώς αλλιώς, αφού δεν μπορεί να επιβληθεί αυτή – μεταβαίνει σε διαδοχικές Υποτακτικές **προτροπής** (να’ ρθεις, να ντυθείς, να ντυθείς) και με τη δύναμη της επανάληψης μετουσιώνει αυτές τις προτροπές σε μία **πρόσκληση**γεμάτη από **το φως της προσδοκίας** κάτω από το φως της νύχτας του καλοκαιριού.